การไฟฟ้านครหลวง แนะปรับการใช้เครื่องใช้ไฟฟ้าช่วยประหยัดไฟฟ้าอย่างมีประสิทธิภาพและปลอดภัย
นายจุมภฎ หิมะเจริญ ผู้อำนวยการฝ่ายสื่อสารองค์กร การไฟฟ้านครหลวง หรือ MEA กล่าวว่า เนื่องจากปริมาณฝนตกน้อยตั้งแต่เดือนพฤษภาคมถึงต้นเดือนมิถุนายนที่ผ่านมาส่งผลให้อากาศร้อน ประกอบกับ สถานการณ์ระบาดของโรคโควิด -19 มีมาตรการขอความร่วมมือให้ทำงานที่บ้าน (Work From Home) ทำให้ประชาชนพักอาศัยและทำงานอยู่กับบ้าน จึงเป็นอีกสาเหตุที่มีการใช้อุปกรณ์ไฟฟ้าตลอดทั้งวันเป็นเวลายาวนาน มีการอุปโภคบริโภคเพิ่มขึ้นทำให้ปั๊มน้ำทำงานมากขึ้นทั้งหมดนี้จึงเป็นสาเหตุทำให้มีหน่วยการใช้ไฟฟ้ามากขึ้นโดยไม่รู้ตัว ส่งผลให้มีค่าไฟฟ้ามากขึ้น ทั้งนี้ผู้ใช้ไฟฟ้าสามารถตรวจสอบหน่วยการใช้ไฟฟ้าและคำนวณค่าไฟฟ้าง่ายๆ ผ่าน MEA Smart Life Application โดยขอแนะนำการประหยัดไฟฟ้าด้วยวิธีการที่จะช่วยให้ใช้ไฟฟ้าอย่างมีประสิทธิภาพและปลอดภัยคือ ควรดูแล บำรุงรักษาเครื่องใช้ไฟฟ้าให้พร้อมใช้งานและปลอดภัยอยู่เสมอ ปรับเปลี่ยนพฤติกรรมการใช้ไฟฟ้ายึดหลัก “ปิด - ปรับ - ปลด - เปลี่ยน” ปิดไฟดวงที่ไม่ใช้ ปรับลดอุณหภูมิเครื่องปรับอากาศมาอยู่ที่ระดับ 26 องศาเซลเซียส ปลดปลั๊กเครื่องใช้ไฟฟ้าที่ไม่ใช้งาน เปลี่ยนไปใช้เครื่องปรับอากาศที่มีค่าประสิทธิภาพสูง และล้างเครื่องปรับอากาศอย่างน้อยปีละ 2 ครั้ง เพื่อเพิ่มประสิทธิภาพการใช้งาน เปลี่ยนพฤติกรรมโดยไม่เปิด-ปิดตู้เย็นบ่อยๆ พกกระติกน้ำแข็งไว้ดื่ม ไม่ควรกักตุนอาหารไว้ในตู้เย็นเกินความจำเป็น ตรวจขอบยางประตูตู้เย็นให้อยู่ในสภาพพร้อมใช้งาน เปลี่ยนมาใช้หลอดไฟ LED เลือกใช้อุปกรณ์ประหยัดไฟฟ้า (เบอร์ 5) และควรใช้อุปกรณ์ไฟฟ้าอย่างระมัดระวัง เพื่อป้องกันไฟฟ้าลัดวงจร ควรปิดสวิตช์และดึงปลั๊กเครื่องใช้ไฟฟ้าออกทุกครั้ง เมื่อไม่ได้ใช้งาน ประชาชนสามารถสอบถามข้อมูล ด้านการใช้ไฟฟ้าอย่างมีประสิทธิภาพและปลอดภัย และหากพบเห็นอุปกรณ์ไฟฟ้าชำรุด หรือไม่ปลอดภัยสามารถแจ้งได้ที่ช่องทางโซเชียลมีเดียต่างๆ ได้แก่ Facebook : การไฟฟ้านครหลวง MEA, Line : MEA Connect, Twitter: @mea_news, และศูนย์บริการข้อมูลผู้ใช้ไฟฟ้าการไฟฟ้านครหลวง MEA Call Center โทร 1130 หรือที่ MEA Smart Life Application ดาวน์โหลดฟรีได้ที่ http://onelink.to/measmartlife ตลอด 24 ชั่วโมง